Mission Completed! “ผบ.ณรงค์ศักดิ์” แถลงปิดภารกิจ “13 หมูป่า” เล็งพัฒนาถ้ำหลวงต่อ
Mission Completed! "ผบ.ณรงค์ศักดิ์" แถลงปิดภารกิจ "13 หมูป่า" เล็งพัฒนาถ้ำหลวงต่อ
10 ก.ค. 2561

นายณรงค์ศักดิ์  โอสถธนากร ผู้บัญชาการศูนย์อำนวยการร่วมค้นหาผู้สูญหาย  ในวนอุทยานถ้ำหลวง ขุนน้ำนางนอน หรือ ศอร. แถลงถึงผลความสำเร็จของปฏิบัติการกู้ภัยช่วยเหลือทีมหมูป่าอะคาเดมีแม่สายทั้ง 13 ชีวิต ที่ติดอยู่ภายในถ้ำหลวงขุนน้ำ – นางนอนในวันนี้ซึ่งเป็นวันที่ 3
โดยนายณรงศักดิ์ เปิดเผยว่า นับเป็นพระมหากรุณาธิคุณที่สมเด็จพระเจ้าอยู่หัวและพระบรมวงศานุวงศ์ที่ปกปักษ์คุ้มครองทีมปฏิบัติงาน และทีมหมูป่าทั้ง 13 ชีวิต  และทำให้ปฏิบัติการกู้ภัยในครั้งนี้ประสบความสำเร็จไปด้วยความเรียบร้อย
พร้อมเปิดเผยถึงข่าวดีที่สามารถช่วยเหลือทีมหมูป่าอีก 5 คนที่เหลืออยู่ออกมาได้อย่างปลอดภัย โดยปฏิบัติการวันนี้  ยังคงใช้กำลังทีมเจ้าหน้าที่กว่า 100 นาย  และชุดดำน้ำ 12 นาย ซึ่งสามารถช่วยทีมหมูป่าออกมาได้ 2 คนแรก  ตั้งแต่เวลา 15.00 น.  และอีกหนึ่งชม.ต่อมาสามารถช่วยเหลือได้อีก 2 คน และสุดท้าย 1 คน
ส่วนทีมช่วยเหลือ 4 คน  ซึ่งประกอบด้วย พ.ท.นพ.ภาคย์ โลหารชุน หรือ ‘หมอภาคย์’ และหน่วยซีลอีก 3 คน สามารถออกมาจากถ้ำหลวงขุนน้ำ – นางนอนได้อย่างปลอดภัยแล้ว ขณะที่คุณพ่อคุณแม่ของทีมหมูป่าทั้ง 13 ชีวิต  กำลังจะเดินทางไปเยี่ยมบุตรหลาน  ที่โรงพยาบาลเชียงรายประชานุเคราะห์
นอกจากนี้ยังต้องขอบคุณทุกๆ หน่วยงานที่เกี่ยวข้องทั้งหน่วยงานของไทยและต่างประเทศ รวมถึงกำลังใจและแรงใจจากทั่วทุกมุมโลก  ที่ต่างร่วมกันส่งมาให้กับทีมกู้ภัยและทีมหมูป่าอะคาเดมี  กับปฏิบัติการในครั้งนี้ นอกจากนี้ยังขอบคุณไปยังครอบครัวจ่าเอกสมาน กุนัน หรือ จ่าแซม วีรบุรุษตัวจริง ที่เสียสละชีวิตเพื่อภารกิจในครั้งนี้
โดยหลังจากนี้จะมีการฟื้นฟูพื้นที่ถ้ำหลวง – ขุนน้ำนางนอนให้เป็นแหล่งท่องเที่ยวต่อไป รวมถึงต้องถอดบทเรียนไปยังเยาวชนไทยกับข้อควรระมัดระวังในการท่องเที่ยวตามสถานที่ต่างๆ และในวันพรุ่งนี้ ศอร.จะปิดศูนย์อย่างเป็นทางการ  ส่วนกระบวนการส่งทีมหมูป่ากลับบ้าน จะเป็นความรับผิดชอบของกระทรวงสาธารณสุข และโรงพยาบาลเชียงรายประชานุเคราะห์
นอกจากนี้เหตุการณ์ครั้งนี้ทำให้เห็นถึงความรักความสามัคคีของคนไทยทั้งประเทศ ดังนั้นหลังจากนี้อยากให้นำบทเรียนครั้งนี้  เป็นบทเรียนที่คนไทยจะจดจำไว้และนำไปขยายผลในการสร้างความรักความสามัคคีและขับเคลื่อนประเทศไทย  และต้องยอมรับว่า  เหตุการณ์ครั้งนี้นับได้ว่าเป็นความสำเร็จของคนไทยและคนทั่วโลกอย่างแท้จริง
โดยวันพรุ่งนี้เวลา 21.30 น. จะมีการแถลงข่าวถึงรายละเอียดขั้นตอนปฏิบัติการกู้ภัยเชิงลึก รวมถึงข้อสงสัยที่สื่อมวลชนตั้งคำถามและข่าวต่างๆ ในโลกออนไลน์